
	Pleistoceno apledėjimai paliko ryškų pėdsaką Europos biogeografijoje. Per ledynmečius šiaurinėse platumose bioįvairovė būdavo išnaikinama, o pietiniai pusiasaliai (Apeninų, Balkanų ir Pirėnų) veikdavo kaip pagrindiniai prieglobsčiai, kuriuose rūšys galėjo išlikti bei akumuliuotis, ilgainiui tokiu būdu jiems tampant bioįvairovės židiniais. Nors Balkanų pusiasalis iš šių yra didžiausias ir pasižymi didžiausia įvairove, jis taip pat yra ir mažiausiai ištirtas, ypač vandens bestuburių atžvilgiu. Projekte kaip modelį naudodami tikrųjų vandenskrodžių gentį Velia tikrinsime tris tarpusavyje susijusias hipotezes: 1) ledynmečio mikrorefugijai (vietiniai prieglobsčiai) buvo plačiai paplitę visame Balkanų pusiasalyje; 2) sparnų polimorfizmas formuoja filogeografinius dėsningumus; 3) tam tikruose taksonuose įvyko kriptinė rūšiadara. Atlikdami tyrimus integruosime modernius biogeografijos ir taksonomijos metodus, įskaitant multilokusinę filogenetiką, rūšių delimitaciją, molekulinį datavimą, ekologinių nišų modeliavimą ir morfometriją. Rezultatai padės suprasti biotinių (sparnų polimorfizmo) ir abiotinių (klimato svyravimų) faktorių veikimo mechanizmus bei jų sąveiką formuojant plitimo dėsningumus, genetinį sujungtumą ir rūšiadarą didžiausiame Europos bioįvairovės židinyje. Mikrorefugijų identifikavimas reikšmingai pasitarnaus ateities tyrimams menkai tirtame regione bei atskleis vietinius endemizmo židinius, tad bus vertinga informacija planuojant rūšių apsaugą.







